**Vzory záznamov v triednych knihách (ďalej TK) o prebranom učive:**

Dobrovoľná účasť žiakov na prezenčnom vyučovaní nesmie vyvolať tendencie u učiteľov pokračovať vo vzdelávaní podľa školského vzdelávacieho programu. Dôvodov pre výber tejto stratégie je viacero. Ide jednak o nevyhnutnosť zmeniť organizáciu vyučovania (úprava rozvrhu, úprava vnútorného časového členenia vyučovacieho dňa) a jednak brať do úvahy fakt, že časť žiakov sa prezenčného vzdelávania nezúčastní. Z tohto dôvodu by školy mali mať z jednej strany možnosť autonómne koncipovať štruktúru vyučovacieho dňa a takisto mať možnosť autonómne stanovovať obsah a formu vzdelávania, z druhej strany však je takisto nevyhnutné urobiť všetko preto, aby prítomnosť žiakov v škole plnila nielen spoločenské požiadavky na obnovenie ekonomickej aktivity krajiny, ale mala význam nielen pre rozvoj kompetencií detí, ale aj ich učiteľov (rozvoj kreativity pri koncipovaní obsahu a formy vzdelávania spôsobom, ktorý je pre deti príťažlivý).

Spôsob organizácie vzdelávania determinuje aj spôsob zaznamenávania učiva v TK.

1. Pokiaľ učiteľ zvolí blokový/tematický spôsob vzdelávania, v ktorom sa počas vyučovacieho dňa tematicky integrujú obsahy a požiadavky na výkon viacerých predmetov do jednej témy/bloku, zapíše túto tému do TK pre všetky hodiny daného dňa, resp. vyznačí koľkých hodín sa daná téma týka, resp. v akom časovom rozsahu sa blok vyučoval.

**Napr.** celý vyučovací deň (napr. 1. – 4 hodina) – ***Voda okolo nás***

1. Pokiaľ učiteľ zvolí kombináciu blokového/tematického vyučovania a hodinovej organizácie vyučovania, do časti Prebrané učivo, zaznamená čas trvania oboch obsahov.

**Napr.** 1-3. vyučovacia hodina *–* ***Voda okolo nás***; 4. vyučovacia hodina *–* ***Pohybové aktivity***

1. Pokiaľ učiteľ zvolí variant, v ktorom obsahy striedajú v pravidelných (napr. hodinových) úsekoch, zaznamená ich obsah do časti Prebrané učivo.

**Napr.**

1. ***Didaktické hry*** *(napr. zamerané na rozvíjanie pozornosti; zamerané na rozvíjanie predstavivosti; zamerané na rozvíjanie tvorivosti; zamerané na rozvíjanie schopnosti argumentovať,...)*
2. ***Pohybové aktivity***
3. ***Rozvíjanie čitateľských zručností*** *(napr. rozprávka, poviedka, báseň)*
4. ***Rozvíjanie matematických zručností*** *(napr. opakovanie, prehlbovanie učiva – úlohy spojené s bežným životom rozvíjajúce matematické myslenie)*
5. ***Zábavné počty***
6. ***Riešenie problémových úloh/Riešenie záhad*** *(napr. prírodoveda, prvouka, biológia, geografia....)*
7. ***Rozvíjanie komunikačných zručností*** *(napr. argumentácia, schopnosť viesť kultivovaný dialóg, komunikácia v cudzom jazyku....)*
8. ***Aktivity zamerané na budovanie sociálnych vzťahov v triede***
9. ***Aktivity súvisiace s prierezovými témami*** *(preferovať témy ochrany života a zdravia, environmentálne témy)*

Súčasné nastavenie dĺžky vyučovacej hodiny nie je nevyhnutné dodržiavať. Jednotlivé aktivity môžu trvať rozličný časový úsek (viac ako 45 minút resp. menej ako 45 minút). Dôležité je však za všetkých okolností vytvárať podmienky pre napĺňanie psychohygienických potrieb detí (odpočinok, jedlo, nápoje, toaleta).